钦定古今图书集成/明伦汇编/官常典/第799卷 > 周津
## 钦定古今图书集成/明伦汇编/官常典/第799卷 > 周津

按《明外史》本传：“津字文济，慈谿人。成化二十年进士，
授行人。宪宗崩，捧哀诏南行，至苏州，巡按御史拥盖
来迓，津命撤之，御史愧服。北兵临边，假贡献以觇虚
实，廷议推津往谕之，敌见津风神晈然，词义整厉，咸
罗拜去。迁南京御史，监龙江、瓦屑二局榷务。中贵觊
干没，百计啖之不能得。守备中官蒋琮气凌百僚，求”
见，津不可。一日治具佛寺，属其僚邀之。津及门始知，
遽策马去。迁九江知府。会瑞州盗起，巡按御史奏调
津。九江民赴阙留不得，扳辕器送者盈道。既至瑞，奏
蠲逋赋与民休息。上书都御史林俊，请仿汉世听盗
自相斩捕，除其罪，俊从之。未几，贼首王武果禽其党
刘洪等以献。有讹言贼将劫府狱者，士民争逃窜，津
与通判甘文绍坚守不去。文绍之仆因杀死囚四十
馀人。有衔津者，指以为罪，系津狱二载。津自以身为
正官，不委罪文绍。部民挝《登闻鼓》讼冤，始复官。值刘
瑾乱政，罚米者再，津酷贫民为代输。累迁云南按察
使。镇守中官崔《安》隶人，尝挞人至死，捕正其罪。黔国
公沐崑家人有犯法，治之无少贷。崑亦重津，有所追
捕，立遣之，无后期。迁右布政使，滇池溢为患，津谓“必
凿汉厂诸墩，始保百年无事。”乃徙其居民而治之，复
开子河以杀其势，遂为云南永利，无后患。迁广东左
布政使，以忧归，卒。